ክታብ - መዐደዩት - ድራር ላሊ

ድራር ላሊ

መስፍን ተስፋይ

ዲብ ክፍለት ስስታት፡ ዲብ ቀላቅል ሰራዬ፡ ዐዲናይ ሃርፎ ጉሮቶ ዲበ ትትበሀል ዐድ ቱ። አምዕል ሐቴ አሰይድ መብራህቱ ተኽሉ፡ “አበበ” እንዴ ቤለው ትላከው። አበበ ማይ እግል ትወረድ ዕትሮሀ ዲብ መርከበ እንዴ ረፍዐት ትትበገስ ዐለት።እግል ቤዐል ቤቶምመ ትላከወን። አበበ ዕትሮሀ እንዴ ከሬት ፍንጌ አቡሀ ወእመ ክርክም እንዴ ትቤ ትገሴት። “አበበ ወለቼ….ገድም ደንገልኪ እግል ነትሀዴኪቱ! እሊ እኪ ለነሀይቦ ነፈር በዐል ርስቲ ወበርከት እት ገብእ፡ አርበዕ ጽምድ አብዕረት ወከሌብ ለመልእ ንዋይ ሀለ እግሉ” እት ህግያሁ እግል ትወስክ አስክ እም ዕያሉ ወልብ ቤለ።እም ዕያሉ ላተ ኢፈርሐት፡ “ ሚ ትብሎ ህሌኩም? 16 ሰነት እንዴ ኢተአተምም አዪ ድንግልነ እንዴ ዐረ እባ ቱ፡ እሲቱ ለሞተት ቀሽ ነሀይበ” ንክድ እንዴ ትቤ በልሰት እሉ።

አበበ ክምሰል መበል እግል ትፍገር ኢኮን ህዳይ ለልብል ፍክር እግል ኖሱ ዲብ ሙከ ሕውጽ ኢለአምር። “ኣምር ኢትግበእ ሜልካይ ግበእ” ክምሰለ ልትበሀል አሰይድ መብራህቱ፡ “ፈንጎሕ በዐለማርያም ለህሌት ሰነበት ዐባይ … ወለት ሀቡነ ለልብሎ እግል ልምጸ።ቱ እብለኪ ህሌኮ!” ሐቆለ ቤለ በሊስ እንዴ ኢልታኬ ወድብ ወራቱ ጌሰ። አበበ ዕትሮሀራፍዐት እት እንተ እንዴኢልትአመረ ማይ እግል ትወረድ አስክ ምዕጥን ጌሰት።

አበበ አስክ ቤት ይአቅበለት፡ዕትሮሀ ዲበ መሓዝ እንዴ ሐድገት፡ ሕተ ዐባይ ዲበ ዐለት እተ ዐድ አስክ ቆሓይን ጌሰት። ሐቆ ሰለስ ሰነት ህዬ እግል ኪዳነ ተፈሪ በዐል ደርህላሴ ተሀዴት።

ኪዳነ እብ ሐርስ ለነብር በዐል ተዋብ ዐለ።እተ ክምሰልሁመ ድያቆን ክታበት ወቅራአት ለለአምር ሰበት ቱ “ ቅረእ ወክተብ እግልነ” እበ ልብሎ ውላድ ዐዱ ፍቱይ ወሕሙድ ዐለ። ዲብ ሰር ስሳታት አበበ ሰለስ አጀኒት ዋልደት እት እንተ፡ ኪዳነ አስክ አስመረ ክምሰል ጌሰ እንዴ ኢለአቀብል አስመነ። እብላሁ ህዬ አውረሐት እንዴ ሐልፈ ዲብ ሰነት ተዐደ። “ማይ ለሰተ ጼነ አለቡ ወበልቀት ለኬደ አሰር” ክምሰለ ልትበሀል ኪዳኔ ምክራዩ ትቀዌት።

ሐቆ ክልኤ ሰነት፡ መሕሙድ ዐሊ ለልትበሀል ጬወት እብ እክል ለበድል ዲብ ደርህላሴ መጸአ። መሕሙድ እግል ሐቴ እም “አበበ መብራህቱ ለትትበሀል እሲት አትዋጀሀኒ” እንዴ ቤለ ትሰአለ። ለእሲት ህምልት እት እንተ ሰኒ አው አቤኮ ኢትቤ።

“አበበ…. አበበ እተየ ተአምረ? ምን አየ ለመጽአከ እንተ?” ሚ ሐዜካሀ?” ሰኣላት አተንከረየ እቱ።

መሕሙድመ ኢተሀመለ፡ “ጬወት እንዴ ነስአት እክል ሰበት አንቀሰት ምንዬቱ ለሐዜኩወ” አመሳመሰ። ቴለሉ ሰበት ይአፍርሀየ፡ “ በል እላተ ቤት ኪዳኔ ‘አበበ’ እንዴ ትቤ ትላከየ!” እንዴ ትቤ አስክ ወራተ ጌሰት። አበበ ብዞሕ እንዴ ኢትትሃለግ ትከበተቱ። ህቱ ላኪን ጠዋሊ አስክ ከርስ ቤት አተ። “ሰኒ ሙዩያም?” ቤለ። አበበ ማይ አስቲኒ ለልብለ መስለየ ድብድየት ማይ መጤቱ። መሕሙድ እንዴ አስተረሐ ዲብ ንእዲ ትገሰ።አበበ መልሀይ እግል ትግበእ እግለ“ዝማም”እት ትብል ወለተ ትላኬት። ወቅት ኢነስአ፡ ምን ጂብ ስዴርየቱ ሐቴ ቡስጠት እንዴ አፍገረ እለ ኪዳኔ ነድአየ እትኪ” ዲብ ልብል አትከበተየ።

“ እተየ ህለ....? ምዶል ረከብካሁ?” ህታመ ሰኣል ወጀሀት እቱ እግል ትእመን ሰበት ኢቀድረት።

“ኪዳኔ ምስል ጀብሀት ህለ” ክርንቱ ድህር እንዴ አበለ ትሃገ። ኢፈሀመቱ፡

“ሚተ ጀብሀት?” ትቤት ከትሰአለት።

“ሰውረት ኢተአምሪ!? ስለሕ እንዴ ተዐንደቀ ምስል ዐዋቴ ህለ።እበ ሱብርት ትግርኛሁ ደግመ እለ።

“ሚ ወዱ? እብ ሽፍትነት ልትናበሮ?”

“ኢኮን፡ ሕርየት እግል ለአምጽኦ ናድሎ፡’ አበበ እግለ ጀዋብ ዲብለ ቀርኦ አንፋር እግል ኢትንሰአ ፈርሀት፡ መሕሙድመ እግል ትደገግ እቱ ሐበረየ።

አበበ “ሚቱ ህዬ ጀብሀት …ሕርየት?” እት ትብል ስካብ በደ ምነ። ሐቆ ሳምን ዝያድ 50 ስለሕ ለተዐንደቀው አንፋር እግል ደርህላሴ ዐሽለው እተ። ምን ስካን ደርህላሴ ለዲብ አርወሐቶም ልሸከኮ በርገግ ቤለው። ሰር ህዬ ዲብ ቀበት አብያቶም ትወሸቀው።ዎሮ ምነ ሙሰልሒን አስክለ ቤትለ ሹምለድጌ እንዴ ጌሰ “ሕነ ሙናድሊን ሕነ፡ እብ ሸፋግ ነብረ አዳሉ እግልነ፡ ለሐመው አው ጸልዕ ለቦም ምን ለሀሉ ዶቶር ብነ ዲብነ ንድኡዎም፡” ክልኤ ሐብሬ ሓለፈው።

አበበ፡ ኮማንዲስ መጽአው እንዴ ትቤ፡ ርሐ ወአጀኒተ እተየ ክምሰል ትትሐበዕ ቀዌት።ለህተ ወመሕሙድ ለአሙሩ ምስጢር ዲብ ኮማንዲስ ለበጽሐ እግል ኢልግበእ ህዬ ፈርሀት። እብ ሸፋግል ለጀዋብ ምነ ዐለ እተ አካን እንዴ አፍገረት ዲብ ሕፍረት ተነተ እንዴ ኣቴት አንደደቱ። ክምሰል ዋልዳይት ህዬ

ቀደም አርወሐተ እብ ውላደ ትሻቀለት። ሕሙም ለአስነመ ንኡሽ ወልደ እንዴ ሐቅፈት ህዬ ዲብ ቆፎ አቴት። ይአደገ ኣባልገ ወልደ ቤተ ከርከሐ። ምናተ ቤት ምን ጀወ ሰበት ጠርበሰት ሕስ እግል ልሰመዕ ኢቀድረ። “አበበ፡ አበበ” እብ ትሉሉይ ትላከ፡ በሊስ ላኪን ኢረክበ። እት ከደን ትተልሄ ለዐለት ዝማም (ወለተ ለዐባይ) “ይመ ዲብ ቃረት ስለሕ ለረፍዐው የም አለቦምአንፋር ህለው። ባልጌ ብርሃነ ሑዬ ህዬ ልትላኬኪ ህለ’’ ትቤ ዲብ ትልህስ። አበበ ይአምነት። እበ ዎሮ እንክር ለቴለል እግል ተአክድ ወእበ ካልእ እት ከደን ለጸንሐት ወለተ ቤት እግል ተኣቴ ምነ ሕብዕት እተ ለዐለት አካን እንዴ ፈግረት ባብ ቤተ ከስተት። “ሚቱ ከሲት ምን አቤኪ?” ሙናድሊን እንዴ መጽአው ሐማይም ልርኡ ወዳው ሰበት ህለው ንዒ እሊ ጀነ አስኮም ኒጊስ እቡ” ቤለ ለባልጌ። አበበ ልበ ዲብ ለሀንድግ ወገሮበ ዲብ ረጅፍ ዲብ ቃረት ፈግረት።

ሐኪም “ከፎ ራክብ ህለ… እንዴ ቤለ ልባሱ አፍገረ ምኑ….” “ለበለዐ ነብረ እባሀ በልሰ፡ ከብዱ ተሐብጥ፡ታከቦትመ አከረ” ቴለቱ።

“ምን እሊ ከናይን ሐቴ እስቡሕ፡ ሐቴ ፋዱስ፡ ሐቴ ምሴት ምን እሊ ሽሮቦ ህዬ ሐቴ መዕለቀት እስቡሕ ወሐቴ ምሴት ሄቡ” ስሜቱ እግል ልሰጅል ምን ሸንጠቱ ከራስ እንዴ አፍገረ፡

“ስሜቱ?” “ብርሃኔ” “ብርሃኔ መን?”

“ብርሃኔ ኪዳኔ ተፈሪ።”

እብ ድግማን ፈጥነዩ። ክትምየቱ ተምሳል ናይለ ለአምሩ ነፈር መስለ እቱ።

“ብእስኪ አየ ህለ?”

አበበ፡ እብ ሸፋግ እግል ትብለስ እሉ ይሐዜት። እንዴ አድኖኔት ትም ትቤ። እብ ድግማን ትሰአለየ፡ ኢበልሰት እሉ። “እብ አማን እሊ ሕጻን ወድ ኪዳኔጐበዝ ቱ?” እለ ዶል እለ እብ ድንጋጽተወው ትቤ። ዲብ ባካተ ውላድ ዐድ እግል ኢለሀሉ ዕንታተ ድማን ውድገለብ ባለሰቱ። ሐኪም እግል ቃእድ ስርየት ወናይቡ ትላከ። እብ ህግየ ዐረቢ፡ እሊ ልትዳዌ ለዐለ ጅነ ወድ ኪዳኔ ጐበዝ ክምቱ ሐበረዮም። ቃእድ ስርየት፡ “አዜ እጅትመዕ ሰበት ብነ ክምሰል አትመምነ

እግል ንምጸእቱ” እንዴ ቤለ ትሳረሐ። ምናተ፡ ክምሰለ ቤለወ ይአቅበለው።

አቃርበ፡ ‘ብእስኪ እንዴ ሸፈተ አዳም ጀርስ ህለ ዲብ ሕኩመት እቴ ቤሉ። አው ህዬ እሲት ሽፍታይ ሰበት እንቲ ኢትምጽኢነ’ እግል ሊቦለ አምበተው። አበበ፡ “እሲት ሽፍታይ!” እንዴ ትበሀለት ሰበብ እግል ኢልምጽአ ሰኒ ፈርሀት። ሐቆ ሳምን ሰቦዕ ስሉሓም ሙናድሊን ዲብ ቤት ሹም ናይለ ድጌ አተው። ሹም እብ ድንጋጽ ለልብሉ ወከይዱ እንዴ በደ ምኑ ለዐል ወተሐት ትረገሰ። አበባመ ትላከወ፡ፋርሀት እት እንተ ህዬ ዲብ ቤትሹም ናይለ ዐድ በጽሐት። ኪዳኔ እት ቀደሙ ብሬኑ እንዴ የመመ ወዝናር እንዴ ተዐንደቀ ትከበተየ። ደንገጸት ወገጽ ግረ ውልብ ትቤ።ኪዳኔ ለፋይሕ ጸሎ አበበ ክእነ እንዴ ትጸረበ አምዒተ ሸብ ብህል እት እንቱ፡ ለዲብ ክል ሳምን ልትገደል ለዐለ ጭገረ ሊፍ ዲብ መስል ጸንሐዩ። “ እብ አማን አበባተ ገብእ?” እግል አርወሐቱ ትሰአለ።

ዲበ ባካት እግል ብእስከ እብ ስሜቱ መትላካይ ወእት ቀደም አዳም ስዕመት ዔብ ሰበት ገብአ ወሰበት ለአከጅል ክምሰል ሰዐመቱ ተሐት ደነት ወከጅለት። ኪዳኔ እግል ክልኦት ውላዱ ድማኑ ወንድገለቡ እንዴ ሐቅፈ ጣሰሰዮም። “እሊ ስራይ አተላላይ ናይለ ቀደም እለ ለሀበውኪቱ ቱ። እብ መደጋግ ሄቡቱ፡ ” ህግያሁ እንዴ ኢልአተምም ሐቴ ሕጽሕጸት ዐባይ እት ቀደሙ ትከሬት። “ውህር አነ!” ፍርግጽ ቤለ።ዎሮት ምነ ምሔርበት “ስለሕከተዐንደቅ!” ምነ ምሔርበት እት ልብል አማውር ሀበ። “ይበ አስክ አየ እንተ?” ትሰአለ ለዐቢ ወልዱ። “እግል ነአቅብልቱ ቤትኩም ጊሶ” ቤለዮም ወእባሁ እግል ደርህላሴ ግራሆም እንዴ አትለው ሸንከት ምውዳቅ ጸሓይ ገርበው።

ሹምለ ዐድ አርወሐቱ እግል ለድሕን አስክ ቦሊስ እንዴ ጌሰ “ ማሌ ሽፍተ ዲብ ዐድነ እንዴ መጽአው እብ ሒለት ነብረ አዘዘውነ ወእንዴ በልዐው ጌሰው” ለልብል ተቅሪር አቅረበ። እትሊ ወቅት እሊ ኢኮን እሲት ሽፍተ እግል ትትበሀል፡ እግል ሽፍተ አድረርኩም ወጸበሕኩም” እንዴ ትበሀለ አብያት አዳም ነድድ እቱለዐለ ወቅት ቱ። ሰብ ሰልጠት ንዛም ሀይለስላሴ፡ ሽፍተ (ጀብሀት) ለልትከበተ ዐዶታት ማለን እግል ልዘመት ወአብያተን እብ እሳት እግል ልንደድ እዙዛም ዐለው።ደርህላሴ ህዬ ሐቴ ምነ እግል ልንደደ ለትፈረደየ ደገጊት ሰበት ዐለት፡ ዐድ ክለ ትሻቀለት። ለትእዛዝ ሰምዐው አንፋር አበባ ውላደ እንዴ ነስአት ምነ ዐድ እግል ትፍገር ሐበረወ። ህተ ላኪን እኩይ ወሰኒ ምስል ሸዐብዬ ዲብ ዐጄ ትቤ።

ላሊ ሐቴ አክላብ ናይለ ዐድ ምን ቅያስ ወለዐል ነብሐው። አበበ ኢኮን አክላብ እግል ልትናበሕ ሽውየ ሐከሽ ስድ ሰምዕ እንዴ ኢትሰክብ ትትመዬ። እብ

ፈርሀት ልባሰ እንዴ ገልበት ለብሰቱ። ፈርሀተ ኢሰረተ። ቤተ ትቀርቀፈት።“መን እንተን” ኢትቤ። ካሕ ….ካሕ ደጋገመ። ትም ሌጠ ትቤ።

“ኪዳኔ አነ፡ ክሰቲ እዬ?” ቤለት ክሬነት ድህርት። “ እግል ለአትሀምሉኒ ቱ

…!” ትቤ ትንፋሰ እንዴ ሐብዐት። ትም ሌጠወዴት። ኪዳኔ፡ “ለመሐልከ ሀቢኒ” ቤለየ። ክምሰለ ሙናድሊን “ድራር ላሊ ለልቡሉ አሰልፍ ክልኢቶም ለለአሙረ ከሊመት እንዴ ትነፍዐነቅመየ። ብዕድ ክልኢቶም ለለአሙረ ከሊመት እግል ልድገም ሐቆለ ትድዔት ኪዳኔ ክምሰልቱ ክም አከደት ፈጥፈጥ ዲብ ትብል ከስተቱ። ኪዳኔ ዝናሩ ኢፈትሐ። “እግል ፈጅር ከሚሽ ኮማንድስ እግል ልንስኡኩም እግል ልምጽኦክም ቱ ሰበት ኣመርነ፡ ሰለስ አምዕል እምበል ዕርፍ እንዴ ሄረርኮ ማጽእ ለህሌኮ። ወቅት ሰበት አለብነ እንቲ ትረፊ ውላጄ እግል እንስኦም” ቤለየ። ውላደ እንዴ ሳረሐት ህተ እግል ትትረፍ ይሐዜት።“የለ ትብገሶ ጅማዐቼ ዲብ ለይቶ ልትጸበሩኒ ህለው።እምበለእንዴ ቀነጽነ ግያስ ብዕድ ሕርያን አለብነ!” ለሐደስ አመተ ኢተአመረት ገብአ እተ። “እግል ተላክሞታቼ አስእሎም ሚ ትም እንዴ እቤ ኢጊስ?” ዲብ ሀመት አቴት። ዲብ ደንጎበ ምስል እመ እንዴ ትፋሀመት፡ ሳዐት ክልኤ ላሊ፡ እንዴ ትወለደው ለዐበው እተ ዐዶም ተረግ እንዴ አበለው ሄራር አምበተው።

እግል መዲነት ማይ-ድመ እንዴ በትከው ሸንከት ምፍጋር ጸሓይ ገጾም አስክ ለይቶ ተሀርበበው። ለይቶ እብ ዕጨይ ሻፍቅ ወረአስ ሕድ ለትከወነ አክዑን ወአብዓት ለትመለአት ሕድ እንዴ ትላኬከ ለኢተአሰሜዕ እተ፡ ክም ምራድከ ለኢትትአቴ ከደን ከደን ተ። አመተ ኢተአመረት ሰበት ትብገሰው ለጸብጠው ሴፈ ልግበእ ወማይ ይዐለ ምስሎም። ስዖታት ሄረረው። አጀኒት ሰፍረ፡ ጽምእ ወተዐብ ምን ሕድ ትሰደደ እቶም። አበባመ እብ ክትር ግያስ ደካክ ገብአ ዲበ። ምነ አጀኒተ ሰበት ሐምቀት ገበይ እግል ትብተክ ኢቀድረት። ክም ተዐበው ህዬ፡ ዲብ ሐቴ በዐት ዓረፈው። ማይ ልግበእ ወነበረ ሰበት ይዐለት እሎም ላኪን እምበል እንዴ ትገልበብከ እብ ስምጥከ ገብእ ለረኩበ ራድኢት ይዐለት። ምን ክትረትለ ፈለል ወተዐብ ሕድ ዲብ ትርኤ ትም ሌጠ ገብአ።

ኪዳኔ ምን ቃብል አስክ ዐስተር ለለዐቦርግ ተናን ሰበት ረአ፡ ማይ ወነብረ ምን ረክብ እንዴ ቤለ፡ ውላዱ ወእሲቱ ዲብ ዕዛል ሐቴ ዐባይ ዕጨት እንዴ ሐድገ አስክለ ተናን ለረአ እቡ ስያብ ጌሰ። ምን ቃብል ቅሩብ ለመስለ እቱ ቶጭ ዲብ ረይሙ ጌሰ። ህቱ ህዬ እንዴ ኢልትአመሩ ምን አጀኒቱ ወእሲቱ ዲብ ልሸተት ጌሰ።

ሐቆ ሑዳይ ወቅት፡ እበ ኪዳኔ ልጌሰ እቡ እትጀህ ጠጠዕ ለልብል ክርን ርሳስ ትሰምዐ። ለርሳስ ረድ ፍዕልመ ዐለ እሉ። አበበ እንዴ ደንገጸት ዲብ ተአቴ ወትፈግር ሳዐት ታኬት። ኪዳኔ ላኪን ይአቅበለ።አጀኒተ ዲበ በዐት እንዴ አስከበት ቴለል ብእሰ እግል ቲዴ ሸንከትለ ዘብጥ ለትሰመዐ እቡ እንክር ነወል ወዴት። ለገብአት ሐብሬ ላኪን ኢረክበት። ህታመ እንዴ ኢልትአመረ ዲብ ትረይም ወምን መርበየ እት ትሸክፍ ጌሰት። አስክ አጀኒተ እግል ተአቅብል ክምሰል ትቤ ተግ ወካን ብራቀ።አስክ አየትገይስ ክምሰል ህሌትኢደሌት። እግል ተዓርፍ ዲብ ሕግስ ዕጨት ዐባይ ጅግሕ ትቤ። ምን ክትረተ ተዐብ ህዬ እተ አካነ ቀሸው እንዴ ትቤ ዲብ ስካብ ክቡድ ትሸመመት። ኪዳኔ እብ በኑ፡ አበበ እብ በይነ፡ ውላዶም ዲብለ ከደን ክርን ሰራይር ወኣው ከደን ሕድ እንዴ ትላኬከ ለኢተአሰምዕ እቱ ከደን እብራቁ ምን ሕድ በደው። ሐቆ አንጎጋይ ረዪም ኪዳኔ ማይ ወነበረ እንዴ ጸብጠ ዲብ ውላዱ አቅበለ።

“እምኩም ህዬ አየ ጌሰት?”

“ከንዶእ!” በልሰ ለዐቢ ወልዶም ገበረሂወት።

ኪዳኔ በረ እንዴ ፈግረ “ዎ…አበበ… ዎ አበበ!” እብ ትሉሉይ ትላከ።

ክርንቱ ምስል ክልኦት ደብር እንዴ ትዳገሸት ቃሎተ ሌጠ በልሰት እቱ። አበበ ትትሐለም ለህሌት መስለ እተ። ሐቆ ሊካ ብዝሕት “ዲብ እለ ህሌኮ” ትቤ እብ ክሬነት ድህር። ኪዳኔ ላኪን እግል ልስመዐ ኢቀድረ። ህቱመ ምን አጀኒቱ እግል ኢልብዴ ሰበት ፈርሀ ዲብ አካን ውቅል እንዴ ፈግረ እግለ ድዋራት እብ ዕንታቱ ዶረዩ።ውላዱ ለዐለው እቱ ዕዛል እሻረት እግል ሊዴ እቱ ሐዘ። ለድበዕ ወመካሪት ምድር ላኪን ክሉ ሐቴ ገብአ እቱ። ኪዳኔ አጀኒቱ ምነ ህለው እተ አካን እግል ኢልትሐረኮ እንዴ ሐበረዮም አበበ እግል ልሕዜ አስክለ ድበዕ አተ። ረዪም እንዴ ኢልሄርር ክርን ለወዱ መነትል፡ ሐሻይል ወሰራይር ምን መሳክቦም እንዴ ፈግረው ሐከሽ ቤለው። ናይለ ነኣይሽ ሔዋናት ብዙሕ ወይአፍረሀ፡ከራይ ምነ ድበዕ እንዴ ፈግረት አስክለ ውላዱ ዐለው እተ አካን ጌሰት። ኪዳኔ ለከራይ ምነ ድዋራት እግል ልልከፍ እተ ሐዘ። ምናተ፡ ከራይ እግል ትዳገን ለገብእ ዘብጥ ዝያደት ቤልዓይ ብዕድ ለልትላኬ ክምቱ ሸክ ኢወደ። ለሐስበዩ ሕሳብ ምኑ እንዴ አዝመ አስክ ውላዱ አቅበለ። ምን መስከበ ለፈግረት ከራይ እግለ አጀኒት ለዐለው እተ አካን ድማን እንዴ ሐድገተ ገጽ ቀደም ሐልፈት።ኪዳኔ እት ወርጠት ድቅብት ትከረ። ምስል አጀኒቱ ትገሰ ምንገብእ አበበ እብ ጽምእ ወሰፍረ እግል ቲሙት ቱ። አስክ አበበ ጌሰ ምንገብእ ህዬ አጀኒቱ ድራር ከረች እግል ልግበእ ቱ። ለእለ ወዴ ቀወ።

ምን ሐዲስ እት ዕጨት እንዴ ዐርገ “ዎ…አበበ ዎ….አበበ!” እንዴ ቤለ ትላከ።

ኪዳኔ ክምሰል ሙናድል ዲብ ከም ሕፉን ወብሩድ ለአተ ምንመ ዐለ፡ ድበዕ ለይቶ ላኪን አፍረሀዩ። አበበ እብ ክርን ድህርት እትለ ህሌኮ ትቤ። ኪዳኔ፡ እትጀህ ናይለ ሰምዐዩ ሕስ እንዴ ጸብጠ ምን ጌሰ ሐንቴ ዕጨት ጽግዕት እት እንተ ጸንሐቱ። ምን ብራሾሁ ማይ እንዴ አቀርደዐየ ምነ እንጌረ ንኢሽ እንዴ ከፍለ እንኪ ቤለየ። ምናተ፡ ሕልቅመ ሰበት ነሽፈት እግል ትደርየ ኢቀድረት።እብ ሰፍረ ወተዐብ ግያስ ሰበት ሰአነት፡ ኪዳኔ እንዴ ረፍዐየ ስጋደት ፈግረወትከረ እበ። አበበ እግል ተዓርፉ ምንመ ሐስበት መጋባተ እንዴ ትለሀፈ ተወዝ እግል ለአብለ ኢቀድረ። “ዎሮት ከእብ አምዕሉ ለትወለደ እንተ እት ሐቴ ዮም እግል ተአብዴነ!” ንክድት ዲብ እንተ ተሃጌት ወትቀጸበት። ዐይለት ኪዳኔ አስክ ጸልዐ ለሐዬ ምን በዐት ሐቴ ዲብ ብዕደት በዐት እት ትትናከስ ሰለስ አምዕል ዲብ ለይቶ ጸንሐት።

 * *

ለዘብጥ እት ፍንጌ አበበ ምስል አጀኒተ እንዴ አስረው እግል ልምጽኦ እብ ሕኩመት አቶብየ አስክ ደርህላሰ ለትለአከው ኮማንድስ ወፍንጌለ ኪዳኔ ልታከው ለዐለው ሙናድሊን ቱ ገብእለዐለ። ዲብለ መትባዳል ዘብጥ ኮማንድስ ክልኦት ማይታም እንዴ ሐድገው አስክ ዐረዘ ለሀርቦ እት ህለው፡ ሙናድሊን ህዬ ዎሮ ጅሩሕ ሰበት ዐለ እሎም ገጾም ተሐት አስክ በርከ አንሰሐበው።ዐይለት ኪዳኔ ህዬ ምን ዎሮት ወደግ ዲብ ብዕደት አካን እትትግዕዝ ለሰፍረ ወጽምእ ለተሓበረ እቱ ሰፈር እንዴ አትመመትወሬሕ ከሰለ- ሱዳን አቴት።

ለዐይለት እብ ሰበብለ ፍንጌ ጀብሀት ተሕሪር ለትከለቀ ፈንጨጋር ዲብ ከሰለ ረብሸት ጸንሐተ።ኪዳኔ ምን መለገት ፈገርኮ ወድብ ደማን ለበ አካን በጽሐኮ ሕኔት ልብል፡ ዲብ ሐዘን ትሩድ ወእስትንተን አተ። አበበ፡ “ ዐድ አዳም አቴነ እት እምብል ሚ ጀሬት?” እግል ብእሰ ትሰአለት።እብ ሰበትለ ዐለ ቴለል ስያሰት ብእሰ እግል ለአስእለ ይሐዘ። ኪዳኔ ሐቆ ሳምን አጀኒቱ ወእሲቱ ዲብ ብሶቶም እንዴ ሰዐመዮም አስክ ሜዳን አቅበለ። ሐቆ ክልኤ ሰነት ህዬ እግል ዕርፍ እብ እጃዘት ከሰለ አቅብለ። መብራት ትወለደት ከጸንሐቱ።

አውረሐት እንዴ ሐልፈ ዲብ ሖል ተዐደ። ኪዳኔ፡ ዲብ እለ ህሌኮ ለብል ከበር ኢነድአ።ዲበ ባካተ ለዐለየ እማት ወአንስ ሙናድሊን፡ከበር ውላደን ወአብእስተንረክበ እት ህለየ፡ከበር ኪዳኔ ላኪን ትሰተረ። አበበ፡ ምን ሜዳን ለመጽአው ጅኑድ ከበር ብእሰ ዶልትሰአሎም እት ሕድ ለይበይእ ሐብሬ

እግል ትስመዕ አምበተት።ዎሮት ዲብ ከበሰ ሐደግክዎ ልብለ እንዴ ዐለ፡ ብዕድ ህዬ አዜ ዲብ ገረግር አስመረ ምስልዬ ዐለ ልብለ። ገሌ እግል ኪዳኔ ምን ቅሩብ ለለአሙሩ ህዬ ምን አበበ እግል ልሕብዖ፡ ገሌ ህዬ ገጾም ዲብ ልትባደል ወአልጠእ በልጠእ እግል ሊበሎ አምበተው። እበትፈናተ በሀል ወመታበዐት ጉገ ኢቀሰነ፡ ስካብ ህዬ በደ ምነ።

አበበ ምን ሜዳን እንዴ ሪምከ ነቢር ይአመመአየ። “ኪዳኔ ዲብ ከሰለ ለሐድገኒ እት ህለ፡ በዐል ዐቅድኪ ሐቆ ገብአኮ እግል ክሉ ሰኒ ወእኩይ እግል ትትከበቲ ትዳለይ፡ ምን እለ ወሐር ወጠንተ በዐል ዐቅድኪ ብህልዬ ዐለ። እብሊ ገለድ ወጠን እንዴ ረፍዐኩምትወድዎ እግልነ ለህሌኩም ሹክረን። ምን እለ ምዕላይ ወሐር ምስል አጀኒቼ አስክ ሜዳን እንዴ ፈገርኮ አሰር በዐል ቤቼእግል እትሌቱ…!”ትቤ ከአስክ ሙናድል ኢሰያስ አፈወርቂ ጀዋብ ለአከት። በሊስ ሻፍግ እንዴ ተሀየበየ ህዬ ዲብ ሄለል ሰነት 1976 እግል ጸሓይ ወዕሳስ (ካምሲን) ከሰለ ግረ እንዴ ሐድገት አስክ ቅብለት ምፍጋር ጸሓይ ሳሕል ፈሕ አቴት። እምበለ ንኢሽ መብራት ለብዕዳም ገበረሂወት፡ ዝማም ወብርሃኔ እት መድረሰት ሰውረት እግል ልድረሶ አስክ ዜሮ ጌሰው።

ዲብ መክተብ ስያሲ ለጸንሐያሀ፡ ዘውዲ ሀይሌ ወአልማዝ ሀይሌ ለልትበሀለ ዕሹራት ሙናድላት እግለ ወእግል ወለተ ሰኒ ራዐያሀ። መብራት ግርዝ ሰበት ዐለት እምበል ብለዕ ወሲቶ በዐል ሴመ ይዐለት። ምስል አንፋር ቅያደት ሌጠ ትውዕል ለዐለት። እሲት ጋሻይት ይህሌት ክምሰለ ልትበሀል አበበ እብ ሸፋግ ምስለ መናበረት ትላመደት። አንፋር መክተብ ስያሲ ዲብሽቅል ድቁብ ወእጅትመዓት ልትቀረኖ እት ህለው፡ ከረ ዘውዲ ህዬ ሽቅል በዝሕ እተን እት ህለ ህተ ሽቅል ክሽነት ናዬ እንዴ ትቤ ጸብጠቱ።

 **

አምዕል ሐቴ ሸሪፈ ምን አምን ሰውረት፡ እብ ሽቅል አስክ ፈሕ መጽአት። እግል ኪዳኔ ጐበዝ ሰኒ ተአምሩ ዐለት። ዲብ ህጅክ አምዕል ሐቴ “ኪዳኔ ጐበዝ ዎሮት ምነ አነ እግል አስተሽህድ እንተ ጽነሕ….አነ እግል እሰፍሬ እንተ ብለዕ አነ እግል እጽመእ እንተ ርዌ ለልብል መብደእ ቁዋት ተሕሪር እብ ፍዕል ለተርጀመው ፍራስ ቱ። እለ እናድል እተ ለህሌነ ደውለት እግል ሓርያም አግማም ሰበት ገብአት ሕነ እግል ንሕለፍቱ ለልብል፡ ዲብ ነኣይሽ ለዐለት እሉ ፍቲ ወረሕመት ህዬ ቅያስ ይዐለ እለ” ትቤ። ሸሪፈ ህግየ እግል ትወስክ ተሐዜ ምንመ ዐለት፡ ዘውዲ እብ ዕንታታ አሸረት እለ። ሸሪፈ እብ ዓኒ ትትሃጌ ለህሌት እግል ትምሰል “ስምዒ እንዴ አበበ ኪዳኔ ጐበዝ ምዶልቱ እት ሰውረት ለፈግረ?” ምን መጸአኪ ህዬ ከም ወደ?” ሰኣል አትሌት።

“አሃ ሚ ሰምዐኪ? ኪዳኔ ህዬ አነ እግል ሕለፍቱ ወብዕዳም እግል ለዐሩኒቶም እንዴ ቤለ ፈግረ ዲኢኮን እግል እንበርቱ ኢቤለ” አበበ ንክድ ትቤ።

ዘውዲ እግል ሸሪፈ እብ ገጸ እግል ተአፍህመ ምንመ ጀረበት ሸሪፈ ላኪን ለህግየ ሰበት አትበገሰተ “ክሊነ ሙናድሊን ሕነ እንዴ እቤቱ። ሐሬ ህዬ ክሊነ እግል እስትሽሃድ ቱ ማሚ ለመጽአነ?” ወሰከት። አበባመ ፈሀመተ። አወለ እግል ልትዐሌ ለቀርበት ጀበነት እንዴ ሐድገት አስክ ምስካበ ጌሰት። ዘውዲ እብለ ውዲት እለ እግል ሸሪፈ ትበአሰተ። ዘውዲ ወአልማዝ አበበ እንዴ ዐረየ እግል ልሰጀዓሀ ጀረበየ። አበበ ላኪን ልባሰ እንዴ ወዴት መውዒታት ምንመ ኢወዴት፡ ሸፈት እንዴ ለብሰት ሲቅ ዲብ ትብል ትመዬት። ፈጅራተ መክተብ ዐስከሪ “ምሔርባይ ሽሂድ ኪዳኔ ተፈሪ (ጐበዝ) ዲብ ስርየት ዐብዱሩሕማን ክምሰል ዐለ ወድብ ዮም 17/1/1974 ዲብ ዛግር እተ ለገብአ ሐርብ እብ ፈራሰት ክምሰል አስተሽሀደ አሰአለወ። አበበ፡ እስትሽሃድ በዐል ቤተ ረስሚ ሐቆለ ኣመረት ኢሰክበት። ፈጀር ሐቴ ከረ ዘውዲ ወረቀት ቃርጨ እቡ ለዐለየ መቀስ እንዴ ሰርቀት አስክ አካን ሽን ጌሰት። ምን ብሶተ አስክ ዐረደ ሽሉክ ለዐለ ጭገረ እንዴ ቃረጨት ዲብ ከረ ዘውዲ አቅበለት። ዘውዲ ደንገጸት። ለገብእ ሰበት ይዐለ ህዬ እግለ ሙሩቅ ለዐለ ጭገረ አትሳኔት እለ።

ሐቴ አምዕል ዲብ አካን ቅያደት ዲብ መክተብ ኢሳይያያስ አፈወርቂ ሽክ ትቤ። ዲብ ወቅት ዕርፍ ወጸብሕ ክሎም አንፋር ናይለ መክተብ ምስል ቡን ሰቱ ወትልጸበሖ ሰበት ዐለው፡ ዲብለ መክተብ ኣቲ ኢሐደሰ እተ። ለይአመለ ክምሰልሁ ወድሀ ኢሳይያስ ልብ ሰበት ለከረ እቱ “ደሐንቱ ማሚ?” እንዴ ቤለ ምነ ግሱይ እቱ ለዐለ ክርሲ እንዴ ቀንጸ መጦረ እተ ዐለት ምግሳይ ተዐደ። አበበ ወቅቱ እግል ተአብዴ ምኑ ይሐዜት። “ሰልሲቶም ውላጄ ዲብ መድረሰት ሰውረት ሰበት አተው፡ መብራት ህዬ ምስልኩም ሰበት ህሌት አስክ ሀይአት ተድሪብ እግል እትከሬቱ” ቴለቱ።ወድ አፈወርቂ “ዓይለት እብ ከማለ ዲብ ሰውረት….” ቤለ ከትም ወደ። “ክሎም አጀኒትኪ እት ሰውረት ፋግራም ሰበት ህለው ደለ እበ መጽአው ጀላብ እግል ልርከቡኪ ዲብ አካን ላጅኢን (እት ሐንቴ ሰውረት ለዐለ ሸዐብ) ደብዐት እንዴ ግስኪ ዋጅብኪ እግል ተአትምሚቱ፡ ” ዲብ ልብል በልሰ እለ።

“ለወለድኩዎም አጀኒት አስክ ደፈዕ እንዴ ነድአኮ፡ አነ ግረ ምስል ላጅኢን እግል እግበእ?!” ገጸ አቀራጠነት።

“ደብዐት መርከዝ ላጅኢን ምንመ ልትበሀል ክምሰል ክሉ አጅህዘት ጀብሀት ሸዕብየት ናይ ኖሱ እዳረት፡ ዔቅቢት፡ዕንዱቅ፡ እግል አከይ መቅሬሕ እብ ዐገብ ወአትአዐግቦት ነፍስ ለለአሰክብ፡አንፋሩ ዲበ ከብደ ወመረ ወራታት ተንዚም

ለሻርኮ መርከዝ ዐለ። ክምሰል ክሉ ሙናድል ዲበ ትወዘዐ እተ አካን ለአደምዕ ወከድም።እንቲመ ዲቡ እንዴ ትወዘዐኪ እግል ትሽቀይ ቅሩር ህለ፡” ኢሳይያስ እግል እለ ሐብሬ እለ እንዴ ጨቅጠ ሐቆለ አሰአለየ የም ብዕድ ወቀዩገብአ።

አበበ ዲብለ ጌሰቱ ሽቅል ሰውረት ኢከሰኒቱ እንዴ ትቤ እዴሀ እንዴ ከበት ወእግረ እንዴ ከርከመት ትም ኢትቤ። ምስለ እብ መጃምዕ እንዴ ትረተበየ ዲብለ አምኣት ሙጀርሒን ልትሳረው እተ ለዐለው እስብዳልየት መርከዝየት፡ አምኣት ሙናድሊን ምህሮ ስያሰት ለነስኦ ዲበ ቤት ምህሮ ካድር፡ መድረሰት ካድር፡ ዲብለ ላሊ ወአምዕል ስለሕ ወሴፈ ለልጽዕኖ ሰዋጌን መካይን ለዐስከረው እቱ መራክዝ፡ ዲብለ አላፍ ደረሰ መድረሰት ሰውረት ለዐለው እቱ ደገጊት ተንዚም፡ አስክ ሰዋክን፡ መራፊት፡ ቶከር ኮርበረከ ጭልሕንቴ፡ሐወሌዕ…. ለልትበሀል ምድር ሱዳን ዲብ ገይስ ዋጅበ እግል ተአግዴ አንበተት። ዲብለ ዝያድ 41 ዲግሪ ሰንትግሬይት ለበጽሕ ሐፋነት፡ ምድገ እንዴ አግሀረት፡ ሕለል ዐባዪ እግል ትኮክስ፡ ለሸቄተ ነብረ እግል ትካፍል፡ ለረስሐ ሸሓናት እግል ተአንድፍ፡ ልባስ ሙጀርሒን እግል ትሕጸብ ወትወርዕ እብ ደረጀት ቃእደት መጅሙዐት እግል ወቅት ረዪም ሸቄት።

መደት ሐቴ ዝማም ዲብ እመ ደብዐት መጽአት። አበበ፡ ንኢሽ እት እንተ ለትፈንቴተ ድንግል ወለተ ክምሰል ረኤት “ ረቢ ውላድነ ኢልአቅዌነ ገደ እምኪ፡ እንዴ ፍዛኪ እግበእ “ ትቤ። ዝማም እብ ጀሀተ እት ረአስ እመ ለዐለት ፉጠት ረፍዐተ።

“ጭገርኪ እግልሚ ቀረጭክዩ?” ቴለተ ንክድ ብህለት እት እንተ።

“እንቲ ህዬ እግልሚቱ ጭገርኪ ድግድገ ወዴክዩ?” አበበ እግል ዝማም ወለተ ሰኣለ እብ ሰኣል በልሰት እቱ።

ዝማም ለሰኣል አተዐሰየ። ክምሰል እሊ እግል ግርዝ ህንቅጥቅጥ እንዴ አበልከ ለተአስሕቆ፡ “ይማዬ…. ዲብ መጅሙዐትነ… ክእነ ክምሰል ወዴኮ…! ወድ ፍላን ራክቡ ዐልኮ…ክእነ ክምሰል ቤሌኒ….! ክእነ ክምሰል እቤሉ… ምን ከበሰ ለመጽአው አቡኪ ዲብ ሰሜናዊ ባሕሪ ረከብኩዎ ቤሌኒ …ብዙሕ ተሃጌት። አበበ ላኪን ኢበልሰ እተ። “ምን ስነንኪ ኢትሕመቂ ወለቼ” እንዴ ቴለተ ትም ትቤ። ዝማም፡ አስክ ዜሮ ለትትበገስ መኪነት ሰበት ቀንጸት ትበገሰት። እመ እብ ሰበት አቡሁ ትም ብሂለ ላኪን ኢፈቴተ።

 * *

ወቅት ብዕድ፡ ዲብ ባቆስ መድረሰት ካድርቱ። አበበ ድስ ዐቢ እንዴ ተኬት ዲብ ኮክሱ፡ ነፈር ዎሮት ምን ግራሀ እንዴ መጽአ ዕንታተ ገልበበ ምነ። ሕጻንቱ ሚ

ወለት እግል ትፈርግ እት ገጸ ክሩይ ለዐለ አጫብዕ እብ ትሉሉይ ተማተመቱ። ምነ መድእለት ደረሰ መድረሰት ካድር ኢልግበእ፡ “ወድ ዐሊ…?አበረሀት… ወድ ሚካኤል”…ትቤ። ለሳሜቶም ላኪን ይዐለው። ገበረሂወት እብ ቀደመ እንዴ መጽአ፡ “ከፎ ህለየ ወይዘሮ አበበ” ቤለ።

“መልህየት አፎ ኢትብል… መለሀይ…” ምን ክምሰልቱ ይኣመረት። እብ ትሉሉይ ሰዐመቱ።ገበረሂወት፡ “እግል ብርሃኔ እግል እርኤ ክምሰል መጽአኮቱ ለለወጥኪ እትኪ፡” ቤለ ለጭገረ እት መርከበ ለበጽሕ…እሙ ዲብ ልትዘከር።“አበባዬ…እሊ ክሉ ጭገር ትከንተ…?እንዴ ቤለየ ዝን ቤለ።አበበ ላኪን ገሌ ደሀይ አብእስተን እንዴ ኢረክበ ስኒን ለሓለፈየ፡ ገሌ እስትሽሃድ ውላደን ለሰምዐየ አዋልድ መጁምዐተ ምስለ ሰበት ዐለየ ክምሰል ረኤቱክም ዋልዳይትመ ዕልል አው ተበሰም ኢትቤ።

“ጸርከ ከፎ ህለው…? ክምትጀርሐከ ሰምዐኮ ቅያርዬ ክምሰል መጸአተኒ እግል እግል እጋንሐከ ሓስበት ዐልኮ፡ ሑከ ደሐን ህለ ማሚ?” ቴለቱ። ዲብ ሕክምነ ጀብሀት ሸዕብየት ለበጽሐ ጅሩሕ ልግበእ ወሕሙም ክምሰል ኢለአስተሽህድ ሰበት ተአምን እብ ሕማም ብርሃኔ ወልደ ብዙሕ ኢትሻቀለት።

“ብርጌድ 58 ዲብ ትሉሉይ ሸፍ ክምሰል ህለው ሰመዐኮ፡ ደሀይ ዝማም ሕትከ ብከ? ገብሪሂወት ደሀይ አቡከ እንዴ ኢትብሉ ደሀይ ሕትከ ትብሉ እት ህሌት ትፈከረ።

እብ ሰበት ሕቱ ለለአምሩ ምንመ ዐለ እሉ፡ “ሕነ ላተ ዲብ ቅብለት ምፍጋር ጸሓይ ሳሕል ድዋራት አልጌነ ኢኮን ህሌነ። ከረ ዝማም ህዬ ዲብ ነቅፈ ህለው። ከበር ክምሰል አለቡ እግል እሙ እግል ለትአምነ ጀረበ። ዲብ ገሮቡ ገሌ ተቅዪር እግል ኢለአርኤ ዲብ ልትደገግ።

 * *

አበበ፡ ሰዋክን እንዴ ጸንሐት ዲብ መድረሰት ካድር፡ መድረሰት ካድር እንዴ ጸንሐት፡ መድረሰት ሰውረት፡ መድረሰት ሰውረት እንዴ ጸንሐት ሕክምነ፡ ዲብለ ምህለት ለኢለሀይብ ኬዋ ዲብ ትትፈረር አስክ አካነ እንዴ ኢተአቀብል ብዙሕ ወዴት። ክልዶል ላኪን እግለ ወእግል አጀኒተ እንዴ ኮትት ስካብ ለከልአ ቴለል ዐለ እለ። ውላደ እስትሽሃድ አቡሆም ስድፈት እግል ኢልስመዖ ዲብ ትደገግ ወለሰምዐቱ ከበር እብ ምስጢር ሕኩኪት እቡ ዲብ እንተ አጀኒታመ እምነ ከፎ እንዴ ወዴነ እስትሽሃድ አቡነ ነስእለ ዲብ ልብሎ ስካብ ሰአነው። መደት ሐቴ ቴለል ሸበህ እተ ረሀ እቱ ወክድ፡ አበበ እብ ዕርፍ አስክ ደብዐት

መጽአት።ውላዳመ ምነ ዐለው እቱ አካናት እብ ዕርፍ አስክ እሞም መጽአው። ዲብለ ጨብላይት ቴንደት፡ ጠሊት ተሐረደት። ዓይለት ትጀመዐት። አበበ ውላደ እግል ቲበሎም ተለሐዜት ገሪት ዲብ ከብደ እንዴ ወሸቀት፡ አጀኒተ እብ ጀሀቶም ምስጢሮም እንዴ ዐቅረው ክልኤ ምዕል ሐልፈየ። አበበ እስቡሕ እንዴ ቀንጸት ቤተ አትናደፈት። ለዐለ እግለ ሸለትት ህዬ ዲበ እብ ብስር ለሸቄቱ ንእዲ ናጸፈት። ውላደ እብ ዎር ዎሮት ሃረሰቶም። መብራት ላተ ንኢሽተ ኢኮን “ይእቀንጽ” እንዴ ትቤ አቤት።

“እግል ኒጊስ ሰበት ቱ ቅነጺ” እንዴ ቤለው ሀረሰወ። ምድጋመ ዕጨይ እንዴ አትሳወረው እቱ ለብ ወደ። ክምሰል አሰአልኩዎም ጪጭ እብ ብካይ ገብእ እግል ሊበሎቱ? ጪጭ… ቤለው ምንገብእ ምን እግል እጽበጥ…?” ምስል አርወሐተ ተሃጌት አበበ።

“ከበር አቡኩም ርኩብ ህለ፡” ሚ ክምሰል ልብሎ ለረፍዐተ ህግየ ዐለት። ሐቆሁ ሚ ክምሰል ወዴት ላኪን ኢተአመረየ። እት ቀደም አጀኒተ ክርክም እንዴ ትቤ ጀለም እብ እንብዕ ትቤ። ገበሪሂወት ፈሀመየ “እግል ቲበሊናተ ለሐዜኪ ትፈሀሜነ” እግል ትእዘም ፎቃየ ጠፍጠፈ። በድረቱ እት ኢኮን ለእሙ እግል ቲበለ ሓስበት ለዐለት ህቱመ ሓስበ ዐለ። አበበ ዕንታተ ወኣንፈ እብ መንዲል ማሰሰት።

“ወላጄ ፈዳብያም ገድም ሸንገልኩም ከላስ፡ እት ብርድት ወሕፍን ተአቱ ህሌኩም። አቡኩም “እሊ ንዳል ሕነ ነአነብቱ ውላድነ ህዬ እግል ተአተላሉው ወፍሬሁ እግል ትርአውቱ” ልብል ዐለ። እብ አመተ ኢተአመረት ምን ብዕዳም እግል ኢትስምዕወ አብኩም ዲብ ሰነት 1974 ዲብ ዛግር እብ ፈራሰት ወኤማን አስተሽሀደ…” እንዴ ትቤ አድሐ ጸዕደ አሰአለቶም። እግለ ዲብ መክተብ ዐስከሪ ለተሀየበተ ወረቀት እስትሽሃድ ህዬ መጤቶም። መብራት ከትምየት አቡሀ ተአምር ምንመ ይዐለት፡ እመ ዲብ ነብዕ ክምሰል ረኤት ሲቅ እት ትብል አዚም አቤት። ዝማምመ ደርበ ተሌት።

ገብረሂወት እግል መብራት ዲብ ሕቅፉ እንዴ አጸግዐየ እግል ለትሓልየ ጀረበ። “… ሕነ እግል አበበ ከአፎ ነስእለ እምብል ዐልነ እት ኢኮን እስትሽሃድ አቡዬ ምን እንሰምዕ ረዪም ወዴነ ማሚ” እንዴ ቤለ ጾር ክቡድ ክምሰለ ሐድረ…ረዪም አተንፈሰ። አበበ እንዴ ኢትሰምዕ አጀኒተ እንዴ ሰምዐው እንዴ ኢለስኡለ ጸንሖም አትፈከረየ።

“ከፎ ሰመዐኩም…? ክምሰል ቴለቶም ገብሪሂወት ዲብ ለአተናፍስ፡ ለሰምዐ እበ ገበይ ትዋሰፈት እሉ።

“ዲብ መደት ተድሪብ መደርበት ኖስኖሶም ጀላብ እግል ልትኣመሮ ወልትፋሀሞ፡ እት ክል-ምዕል ለልትባደል ድራር ላሊ ለልትበሀል ምስጢር ዐለ። ለድራር ላሊ ዲብ ክለ ጀብሀት፡ መዓሳክር ሀይአት ተድሪብ መድረሰት ሰውረት፡ እብ አስማይ እሙራም ሹሀደእ ምሔርበት ቱ ለልትሀየብ። ዲብ ዜሮ እተ ዐለው እተ መደት ድራር ላሊ፡ ‘አብረሃም ተወልዴ…በራኺ ፈንቅል… ሳልሕ ጠጠው… ዲብ ልትበሀል ልትሀየበነ ዐለ። ምሴት ሐቴ ላኪን አነ ወዝማም ሕቼ ምስል ስርየትነ እት ተሽኪል እት ሕነ ‘ኪዳኔ ጎበዝ ለልብል ድራር ላሊ እብ ሕሽክሸክ ትከበትነ። ክልኢትነ ምስል እስትሽሃድ አቡነ እብ ድራር ላሊ ኣመርነ።’’

* አድብር ቅብለት ምፍጋር ጸሓይ ሳሕል - ድዋራት ዕንክለት ሰማይ

አበበ መብራህቱ

ኪዳኔ ተፈሪ (ጎበዝ)